CELEX: 32020R0447
Language: hr
Date: 2019-12-16 00:00:00
Title: Delegirana uredba Komisije (EU) 2020/447 оd 16. prosinca 2019. o dopuni Uredbe (EU) br. 648/2012 Europskog parlamenta i Vijeća u pogledu regulatornih tehničkih standarda za određivanje kriterija za utvrđivanje aranžmana za primjereno smanjenje kreditnog rizika druge ugovorne strane u vezi s pokrivenim obveznicama i sekuritizacijama te o izmjeni delegiranih uredaba (EU) 2015/2205 i (EU) 2016/1178 (Tekst značajan za EGP)

27.3.2020   
               
               
                  HR
               
               
                  Službeni list Europske unije
               
               
                  L 94/5
               
            
         DELEGIRANA UREDBA KOMISIJE (EU) 2020/447
         оd 16. prosinca 2019.
         o dopuni Uredbe (EU) br. 648/2012 Europskog parlamenta i Vijeća u pogledu regulatornih tehničkih standarda za određivanje kriterija za utvrđivanje aranžmana za primjereno smanjenje kreditnog rizika druge ugovorne strane u vezi s pokrivenim obveznicama i sekuritizacijama te o izmjeni delegiranih uredaba (EU) 2015/2205 i (EU) 2016/1178
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (1), a posebno njezin članak 4. stavak 6.,
         budući da:
         
                     (1)
                  
                  
                     Uredbom (EU) 2017/2402 Europskog parlamenta i Vijeća (2) izmijenjena je Uredba (EU) br. 648/2012 kako bi se u nju uvrstili određeni uvjeti pod kojima se ugovori o OTC izvedenicama koje su sklopili subjekti pokrivenih obveznica u vezi s pokrivenim obveznicama i ugovori o OTC izvedenicama koje su sklopili sekuritizacijski subjekti posebne namjene u vezi sa sekuritizacijama mogu izuzeti od obveze poravnanja.
                  
               
                     (2)
                  
                  
                     Delegiranim uredbama Komisije (EU) 2015/2205 (3) i (EU) 2016/1178 (4) već je utvrđen niz uvjeta pod kojima se ugovori o OTC izvedenicama koje je subjekt pokrivenih obveznica sklopio u vezi s pokrivenom obveznicom mogu izuzeti od obveze poravnanja.
                  
               
                     (3)
                  
                  
                     Postoji određeni stupanj zamjenjivosti ugovora o OTC izvedenicama koje su sklopili subjekti pokrivenih obveznica u vezi s pokrivenim obveznicama, s jedne strane, i ugovora o OTC izvedenicama koje su sekuritizacijski subjekti posebne namjene sklopili u vezi sa sekuritizacijama, s druge strane. Kako bi se izbjegli mogući poremećaji ili arbitraža, njihov bi tretman u pogledu obveze poravnanja trebao biti usklađen.
                  
               
                     (4)
                  
                  
                     Stoga je primjereno, uzimajući u obzir i izmjenu Uredbe (EU) br. 648/2012 Uredbom (EU) 2017/2402, ukloniti iz delegiranih uredaba (EU) 2015/2205 i (EU) 2016/1178 sve uvjete na temelju kojih se ugovori o OTC izvedenicama koje je subjekt pokrivenih obveznica sklopio u vezi s pokrivenom obveznicom mogu izuzeti od obveze poravnanja i uvrstiti te uvjete u novu delegiranu uredbu koja sadržava i uvjete pod kojima se ugovori o OTC izvedenicama koje je sklopio sekuritizacijski subjekt posebne namjene u vezi sa sekuritizacijom mogu izuzeti od obveze poravnanja.
                  
               
                     (5)
                  
                  
                     Delegiranu uredbu (EU) 2015/2205 i Delegiranu uredbu (EU) 2016/1178 trebalo bi stoga na odgovarajući način izmijeniti.
                  
               
                     (6)
                  
                  
                     Ova Uredba temelji se na nacrtu regulatornih tehničkih standarda koje su Europskoj komisiji dostavili Europsko nadzorno tijelo za bankarstvo, Europsko nadzorno tijelo za osiguranje i strukovno mirovinsko osiguranje i Europsko nadzorno tijelo za vrijednosne papire i tržišta kapitala.
                  
               
                     (7)
                  
                  
                     Europsko nadzorno tijelo za bankarstvo, Europsko nadzorno tijelo za osiguranje i strukovno mirovinsko osiguranje i Europsko nadzorno tijelo za vrijednosne papire i tržišta kapitala proveli su otvoreno javno savjetovanje o nacrtu regulatornih tehničkih standarda na kojem se temelji ova Uredba te analizirali moguće povezane troškove i koristi. Europska nadzorna tijela zatražila su i mišljenje Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (5), mišljenje Interesne skupine za osiguranje i reosiguranje i Interesne skupine za strukovno mirovinsko osiguranje osnovanih u skladu s člankom 37. Uredbe (EU) br. 1094/2010 Europskog parlamenta i Vijeća (6) te mišljenje Interesne skupine za vrijednosne papire i tržišta kapitala osnovane u skladu s člankom 37. Uredbe (EU) br. 1095/2010 Europskog parlamenta i Vijeća (7),
                  
               DONIJELA JE OVU UREDBU:
         
            Članak 1.
            Kriteriji za određivanje aranžmana u okviru pokrivenih obveznica kojima se smanjuje kreditni rizik druge ugovorne strane
            Smatra se da se aranžmanima u okviru pokrivenih obveznica primjereno smanjuje kreditni rizik druge ugovorne strane ako ugovori o OTC izvedenicama koje su sklopili subjekti pokrivenih obveznica u vezi s pokrivenim obveznicama ispunjavaju sve sljedeće kriterije:
            
                        (a)
                     
                     
                        registrirani su ili zabilježeni u skupu za pokriće pokrivenih obveznica u skladu s nacionalnim zakonodavstvom o pokrivenim obveznicama;
                     
                  
                        (b)
                     
                     
                        ne raskidaju se u slučaju sanacije ili insolventnosti izdavatelja pokrivenih obveznica ili skupa za pokriće;
                     
                  
                        (c)
                     
                     
                        druga ugovorna strana u ugovoru o OTC izvedenicama sklopljenom s izdavateljima pokrivenih obveznica ili skupovima za pokriće pokrivenih obveznica barem je u jednakom položaju kao imatelji pokrivenih obveznica, osim ako je takva druga ugovorna strana u ugovoru o OTC izvedenicama sklopljenom s izdavateljima pokrivenih obveznica ili skupovima za pokriće pokrivenih obveznica u statusu neispunjavanja obveza ili je pogođena neispunjavanjem obveza ili ako se odrekne jednakog položaja;
                     
                  
                        (d)
                     
                     
                        pokrivena obveznica podliježe regulatornom zahtjevu kolateraliziranosti od najmanje 102 %.
                     
                  
         
            Članak 2.
            Kriteriji za određivanje aranžmana u okviru sekuritizacija kojima se smanjuje kreditni rizik druge ugovorne strane
            Smatra se da se aranžmanima u okviru sekuritizacija primjereno smanjuje kreditni rizik druge ugovorne strane ako ugovori o OTC izvedenicama koje su sklopili sekuritizacijski subjekti posebne namjene u vezi sa sekuritizacijama ispunjavaju sve sljedeće kriterije:
            
                        (a)
                     
                     
                        druga ugovorna strana u ugovoru o OTC izvedenicama sklopljenom sa sekuritizacijskim subjektom posebne namjene u vezi sa sekuritizacijom barem je u jednakom položaju kao imatelji najviše nadređene tranše u sekuritizaciji, osim ako je takva druga ugovorna strana u ugovoru o OTC izvedenicama sklopljenom sa sekuritizacijskim subjektom posebne namjene u vezi sa sekuritizacijom u statusu neispunjavanja obveza ili je pogođena neispunjavanjem obveza;
                     
                  
                        (b)
                     
                     
                        sekuritizacijski subjekt posebne namjene u sekuritizaciji s kojom je povezan ugovor o OTC izvedenicama kontinuirano primjenjuje kreditno poboljšanje najviše nadređene obveznice u sekuritizaciji od najmanje 2 % neotplaćenih obveznica.
                     
                  
         
            Članak 3.
            Izmjena Delegirane uredbe (EU) 2015/2205
            Članak 1. stavak 2. Delegirane uredbe (EU) 2015/2205 briše se.
         
         
            Članak 4.
            Izmjena Delegirane uredbe (EU) 2016/1178
            Članak 1. stavak 2. Delegirane uredbe (EU) 2016/1178 briše se.
         
         
            Članak 5.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. prosinca 2019.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 201, 27.7.2012., str. 1.
         
         
            (2)  Uredba (EU) 2017/2402 Europskog parlamenta i Vijeća od 12. prosinca 2017. o utvrđivanju općeg okvira za sekuritizaciju i o uspostavi specifičnog okvira za jednostavnu, transparentnu i standardiziranu sekuritizaciju te o izmjeni direktiva 2009/65/EZ, 2009/138/EZ i 2011/61/EU te uredaba (EZ) br. 1060/2009 i (EU) br. 648/2012 (SL L 347, 28.12.2017., str. 35.).
         
            (3)  Delegirana uredba Komisije (EU) 2015/2205 оd 6. kolovoza 2015. o dopuni Uredbe (EU) br. 648/2012 Europskog parlamenta i Vijeća u pogledu regulatornih tehničkih standarda za obvezu poravnanja (SL L 314, 1.12.2015., str. 13.).
         
            (4)  Delegirana uredba Komisije (EU) 2016/1178 оd 10. lipnja 2016. o dopuni Uredbe (EU) br. 648/2012 Europskog parlamenta i Vijeća u pogledu regulatornih tehničkih standarda za obvezu poravnanja (SL L 195, 20.7.2016., str. 3.).
         
            (5)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.)
         
            (6)  Uredba (EU) br. 1094/2010 Europskog parlamenta i Vijeća od 24. studenoga 2010. o osnivanju Europskog nadzornog tijela (Europsko nadzorno tijelo za osiguranje i strukovno mirovinsko osiguranje), o izmjeni Odluke br. 716/2009/EZ i o stavljanju izvan snage Odluke Komisije 2009/79/EZ (SL L 331, 15.12.2010., str. 48.).
         
            (7)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).